Kažimír, Peter, podpredseda vlády a minister financií SR (2014-12-11):
Ďakujem, pán predseda. Dovoľte mi teda v zastúpení pána ministra Lajčáka prečítať nasledovné: „Na rokovanie pléna predkladám Správu o štátnej politike vo vzťahu k Slovákom žijúcim v zahraničí a o poskytnutej štátnej podpore Slovákom žijúcim v zahraničí za rok 2013 a návrh programu štátnej politiky vo vzťahu k Slovákom žijúcim v zahraničí na rok 2015. Dovoľte mi najskôr uviesť niekoľko kľúčových momentov a aktivít na podporu krajanov realizovaných v predchádzajúcom roku. V roku 2013 sa Úrad pre Slovákov žijúcich v zahraničí sústredil najmä na podporu vzdelávania detí a mládeže a vytvorenie lepších predpokladov pre činnosť krajanských spoločenstiev. Veľká pozornosť bola venovaná zefektívneniu, racionalizácii a zrýchleniu procesu finančnej podpory krajanského života a aj aktivít našich krajanov. Úrad pre Slovákov žijúcich v zahraničí pokračoval aj v minulom roku v zjednodušovaní dotačného systému a môžem s potešením konštatovať, že elektronický systém podávania žiadostí o dotácie uvedený do činnosti koncom roku 2012 sa v minulom roku plne osvedčil. Zásadnou zmenou dotačnej politiky úradu v minulom roku bola novelizácia dotačnej smernice a metodického pokynu pre poskytovanie dotácií v roku 2013. Úrad odstránil niektoré nedostatky, na ktoré poukazovali žiadatelia o dotácie v minulých obdobiach. Novelizácia predpisu sa prejavila vo viacerých zjednodušeniach najmä v prospech žiadateľov. Ďalšou dôležitou zmenou oproti roku 2012 bolo zavedenie elektronického systému vedenia administratívy o dotáciách, a to prvýkrát v histórii úradu. Kvantifikovateľným výsledkom týchto opatrení bolo zrýchlené vyplácanie dotácií. V číslach znamenal rok 2013 nasledovné: 546 krajanských projektov podporených sumou 1 158 540 eur. V roku 2013 úrad vydal tiež do 14 krajín 674 osvedčení Slováka žijúceho v zahraničí. V roku 2013 obnovil úrad činnosť komisie pre školstvo a vzdelávanie, a to vytvorením jej sekcie pre strednú, južnú a východnú Európu. Zaoberal sa aj prípravou zriadenia sekcie pre západnú Európu. Úrad odštartoval projekt podpory slovenských škôl a škôl s fakultatívnym vyučovaním slovenského jazyka v krajinách so slovenskými národnostnými menšinami. Ide o dlhodobý zámer s cieľom rozšíriť a oživiť fond školských knižníc. V rámci pomoci slovenskej mládeži v zahraničí zakúpil úrad jazykovednú, encyklopedickú, slovníkovú a beletristickú literatúru. Knihy boli distribuované na základné a stredné školy, kde sa vyučuje slovenský jazyk, v Chorvátsku, v Maďarsku, Rumunsku, Srbsku a na Ukrajine. V oblasti kultúry v minulom roku išlo kľúčovo o odhalenie zmenšeniny súsošia sv. Cyrila a Metoda v maďarskom Zalavári a prvé kroky v súvislosti s osadením súsošia, ktorého originál sa nachádza v areáli Nitrianskeho hradu. Myslíme si, že rok 2013 naplnil požadované zámery vo všetkých významných oblastiach štátnej podpory Slovákov žijúcich v zahraničí. Ak chceme hovoriť o plánoch na rok 2015, týka sa to ťažiskových činností štátnej finančnej podpory. Ide o skvalitňovanie činnosti úradu, o vytváranie odborných analytických prác, vypracovanie správ a expertíznych podkladov či spolupráce s partnermi doma a v zahraničí.“ Všetko. Ďakujem veľmi pekne.